Papersnake/gushiwen huggingface dataset:
和参寥过敝庐留宿因见寄之韵为谢
李之仪（宋代）

及此仲春月，颇欲谢远步。世味久已疏，何惮鱼生釜。

青阴合广除，似失北门路。端知鸡在埘，未愧豹隐雾。

飘萧方外游，缱绻慰迟暮。共待青光来，软语坐良树。

呼风破炎蒸，扣齿却忘虑。逡巡栖鸟惊，不记衣上露。

临分期屡来，此乐复谁与。
颂古一○一首
释子淳（宋代）

秘殿重围晓尚寒，丹墀苔润未排班。
宝香凤烛烟云合，寂寂檐生东露颜。
满月
张谔（唐代）

社金流茂祉，庭玉表奇才。竹似因谈植，兰疑入梦栽。

乌将八子去，凤逐九雏来。今夜明珠色，当随满月开。
輓谢叠山
汤雷奋（宋代）

向老逢危乱，投军复欲东。
九迁徒有命，一战不成功。
楚狂言犹在，韩雠事已空。
风尘长苍莽，身世转飘蓬。
重寄金山寺僧
方干（唐代）

风涛匝山寺，磬韵达渔船。此处别师久，远怀无信传。

月华妨静烛，鸟语答幽禅。已见如如理，灰心应不然。
五指山和丘文庄公韵
许子伟（明代）

翠壁崚嶒五岳连，恍疑仙掌出扶天。回环遥镇千溟扶，叆叇长扶百瑞烟。

似鼓群山来北拱，已标奇甸正南悬。阳春雅调应相续，俊羽清商起太原。
西江月（答族侄圭惠扇）
陈著（宋代）

当此朱炎火日，恨无玉骨冰肌。问来思欲动凉B659。宝D64E荷君相遗。

如铁又添颜甲，报琼难续声诗。愿言长在奉扬时。似恁团F45F到底。
赠厉白云上人
牟巘（宋代）

双径闻钟罢，而今夜熟眠。事须红日上，身在白云边。

古貌应违俗，高吟不碍禅。炉头煨芋火，相对各欣然。
滟滪
黄衷（明代）

瞿塘峡口两崖间，巨石遥当陆海关。粤客谩疑真砥柱，夔人誇道小金山。

险防如象行忘戒，神避然犀有遁奸。谁谓西游无好兴，也凭奔峭看潺湲。
寄洛阳李五秀才
赵纲（明代）

未得吴公荐，空怜贾谊才。
年年三月里，相忆看花来。
万年欢（次韵和季良）
晁补之（宋代）

忆昔论心，尽青云少年，燕赵豪俊。二十南游，曾上会稽千仞。捐俊江中往岁，有骚人、兰荪遗韵。嗟管鲍、当日贫交，半成翻手难信。

君如未遇元礼，肯抽身盛时，寻我幽隐。此事谈何容易，骥才方骋。彩舫红妆围定，笑西风、黄花班鬓。君欲问、投老生涯，醉乡岐路偏近。
仙塘茅舍
利登（宋代）

住在山深处，门前数曲滩。
近村烟势阔，傍水树阴寒。
钓客嗔棋僻，高人借鹤看。
只愁山水怪，嫌我着儒冠。
过黄粱梦三首 其三
袁宗道（明代）

共道梦非真，谁知醒复伪。飞升羡吕公，亦是梦中事。
丙戍元日漫兴时年七十起用杜句 其三
成鹫（清代）

人生七十古来稀，抛掷流光与愿违。短昼未能忘菌枕，长年不愿有柴扉。

城中好友将閒赠，江上虚舟载梦归。君自不来予不往，东风随地见芳菲。
失题九首 其四
李之仪（宋代）

佳禽百啭不惊风，午日濛濛睡眼中。几片犹飞残腊白，数枝初见出墙红。

低回节物怜迁客，漂泊生涯难老翁。多谢春光相击拂，一樽倾倒许谁同。
和浦城买舟
赵希逢（宋代）

倦客逢萸节，生涯寄叶舟。
穷途危不雇，飞棹去难留。
旧菊重阳日，寒芦两岸秋。
多情惟破帽，犹恐老人头。
寻赵安道旧居赵与予为昭武隔政交承窗前种竹
王洋（宋代）

周家卜政几专城，曾见长身掩重名。
但愿常教刘向在，不应异姓敢争明。
留春令
彭止（宋代）

夜来小雨三更作。近水处、小桃开却。玉女向晓掀朱箔。似与花开有约。

绿池上、柳腰纤弱。燕子过、谁家院落。春衫试着香罗薄。无奈东风太恶。
两处
韩偓（唐代）

楼上澹山横，楼前沟水清。怜山又怜水，两处总牵情。
晚晴
陆游（宋代）

今年秋多阴，殊未决丰歉。
时时云一片，复作雨数点。
晚来晴颇牢，天宇碧如染，微风过林梢，斜日在山崦。
农家筑场罢，竭作事收歛。
贪睡吾可惭，斋扉昼常掩。
洛出书
张钦敬（唐代）

浮空九洛水，瑞圣千年质。奇象八卦分，图书九畴出。

含微卜筮远，抱数阴阳密。中得天地心，傍探鬼神吉。

昔闻夏禹代，今献唐尧日。谬此叙彝伦，寰宇贺清谧。
题李氏甥彦博所藏枯林兰石
黄镇成（元代）

幽芳冉冉路云深，白石沧江见此心。零落佳人在空谷，自弹秋月寄瑶琴。
至京喜仲芳尚在
王世贞（明代）

不谓夏台畔，能留复至今。朝廷宁仗汝，天地独无心。

北极瞻逾切，中原畏转深。茫茫蓟门树，暝色满秋阴。
客楼南窗晴日中与坐客论别
韩淲（宋代）

楼馆南窗暖，追随欲别时。青衫空自老，白发未相知。

研墨因成事，炉烟静入诗。家山有泉涧，休问我归迟。
晚晴登沙阜望海屿偶赋
王恭（明代）

夕芜残雨半沙丘，沙口行吟独布裘。几处人烟分水国，数村鱼鸟尽枫洲。

云归岛屿千峰白，风递江潮五月秋。荣辱升沈君莫问，沧溟东逝更悠悠。
江城子 绣香＊曲
元好问（金朝）

吐尖绒缕湿胭脂。淡红滋。艳金丝。画出春风，人面小桃枝。看做香奁元未尽，挥一首，断肠诗。仙家说有瑞云枝。瑞云枝。似琼儿。向道相思，无路莫相思。枉绣合欢花样子，何日是，合欢时。
由赤金湖至赤金峡抵玉门县宿
成书（清代）

披沙丽水讵堪寻，湖峡犹然号赤金。尽日轮蹄走戈壁，几家烟火傍嵚崟。

荒原夏月无青草，独树残阳有怪禽。忽听谯楼吹觱栗，旅怀枨触倍难禁。
听夜筝有感
白居易（唐代）

江州去日听筝夜，白发新生不愿闻。

如今格是头成雪，弹到天明亦任君。
齐天乐·客愁都在斜阳外
陈允平（宋代）

客愁都在斜阳外，凭阑桂香吹晚。乱叶蝉哀，寒汀鹭泊，离绪并晚难翦。牙屏半掩。渐尘扑冰纨，浪收云簟。露入征衣，满襟秋思付诗卷。远思前度问酒，凤楼人共倚，归兴无限。雁影亭皋，蛩声院落，双阙明河光转。田园梦远。叹篱菊初黄，涧莼堪荐。拄笏西风，四山烟翠敛。
岁暮杂咏十二首 其八
李祁（宋代）

沈沈遥夜若无涯，雪覆园林静不哗。却喜万家灯火艳，宵宵火树闹银花。
偈颂七十六首 其二十一
释子益（宋代）

秋未霜，菊正芳。千朵万朵香吐蕊，三枝两枝金样黄。

不作世谛流布，亦非佛法商量。九月九日是重阳。
高宗皇帝挽祠三首
韩彦质（宋代）

八秩归希有，三灵感具衣。
鼎湖龙已远，汾水雁空飞。
羽卫愁无色，风云惨不晖。
惟余功与德，千古欢巍巍。
鹊桥仙·月华如水
纳兰性德（清代）

月华如水，波纹似练，几簇淡烟衰柳。塞鸿一夜尽南飞，谁与问倚楼人瘦。
韵拈风絮，录成金石，不是舞裙歌袖。从前负尽扫眉才，又担阁镜囊重绣。
示寿宁长老如晓 其一
邹浩（宋代）

十二年中独自春，应缘还现寿宁身。南方衲子闻知否，便是黄龙旧主人。
分按洛西诸邑登山出永宁西望晚宿韶山寺
李复（宋代）

双旌明灭转委蛇，行遍秋山意若何。
暗谷路穷平野阔，回峦石断乱泉多。
崤陵东尽开周邑，熊耳中分放洛河。
欲举因缘寻只履，夜深随雨到岩阿。
即事十二首 其四
李光（宋代）

桥南桥北水漫漫，泂酌依然碧玉寒。邻里何妨频汲取，莫教摧折小栏干。
纪辽东二首·其一
王胄（隋代）

辽东浿水事龚行，俯拾信神兵。
欲知振旅旋归乐，为听凯歌声。
十乘元戎才渡辽，扶濊已冰消。
讵似百万临江水，按辔空回镳。
中兴
张之洞（清代）

流转江湖鬓已皤，重来阙下扶铜驼。故人第宅招魂祭，胜地林亭掩泪过。

前席颇怜非少壮，小忠犹得效蹉跎。神灵今有中兴主，准拟浯溪石再磨。
宿郡斋
宋登春（明代）

烛尽怜红影，诗成掉白头。
吴歌小榻夜，楚雨虚堂秋。
残梦醒余沥，轻寒仗敝裘。
鲋鱼甘涸辙，吾亦笑庄周。
奉和圣製冬至
晏殊（宋代）

吉序冠三正，民时顺盛成。
岁穰千亩实，气爽六符平。
肆乐遵年律，迎长蔼颂声。
云浓燕雁度，雪霁楚兰荣。
异域梯航集，诸侯篚贡盈。
尧仁敷万有，同此一阳生。
夕阳
刘攽（宋代）

骤雨无多润，残阳不复迟。阴凉庭树老，点缀石苔滋。

斗雀轻投地，悬虫剩倚丝。林樱供口实，美味及童儿。
田居四首·其一
秦观（宋代）

鸡号四邻起，结束赴中原。
戒妇预为黍，呼儿随掩门。
犁锄带晨景，道路更笑喧。
宿潦濯芒屦，野芳簪髻根。
霁色披窅霭，春空正鲜繁。
辛夷茂横阜，锦雉娇空园。
少壮已云趋，伶俜尚鸱蹲。
蟹黄经雨润，野马从风奔。
村落次第集，隔塍致寒暄。
眷言月占好，努力竞晨昏。
摸鱼儿·洗芳林
王沂孙（宋代）

洗芳林、夜来风雨。匆匆还送春去。方才送得春归了，那又送君南浦。君听取。怕此承、春归也过吴中路。君行到处。便快折湖边，千条翠柳，为我系春住。

春还住。休索吟春伴侣。残花今已尘土。姑苏台下烟波远，西子近来何许。能唤否。又恐怕、残春到了无凭据。烦君妙语。更为我将春，连花带柳，写入翠笺句。
句
谌祜（宋代）

昔谁醒中梦，今独梦中醒。
万缘水上沤，百岁花前景。
客有诵唐诗者又有诵江西诗者因再用斜川九日韵
张侃（宋代）

泛观今人诗，机巧由心生。镂冰与铸木，未免求虚名。

岂知制作妙，浑然同水清。尘埃数张纸，亦足传佳声。

群趋不知守，辛勤到莫龄。奈何口耳间，一见意已倾。

投身入诗社，被褐生光荣。党同伐异说，初非出本情。

我愿剖藩篱，学力随所成。
端午贴子词·皇太后阁六首
周麟之（宋代）

凉生浴殿蔼兰芳，更衣室地深沈昼漏长。
试诵琼章开蕊笈，御炉风袅辟邪香。
自警
孔平仲（宋代）

大材耻衒耀，深智甘蒙晦。所以德业新，闇然日光大。

一时师教谊，百世仰风裁。岂比迷识人，恃能多自怀。
次韵同舍李支使梦与二首
王之道（宋代）

三纪桥门过隙光，醉吟曾共晚风凉。
旧游何在已芜没，前好欲言空感伤。
重对诗囊开锦绣，要看谈麈落冰霜。
苕溪此去如相忆，双鲤时应寄一行。
久雨
刘敞（宋代）

长至须臾二月来，朔云零雨未尝开。阴藏昼景长绣线，寒夺阳和潜律灰。

宿翼困冰多后雁，暗香漂水惜残梅。撩晴召暖无他术，安得凉风一夜回。
入剡 其一
杜堮（清代）

秋霜下南国，红尽江边树。终日不逢人，十月剡中去。
水行
洪咨夔（宋代）

岸曲频移杔，巾欹独倚樯。
月分云外影，负进水边凉。
宿鸟树三匝，佳人天一方。
清斯缨可濯，谁为赋沧浪。
探春慢
张炎（宋代）

寄戚五云。书之，几脱腕也

列屋烘炉，深门响竹，催残客里时序。烘老情怀，薄游滋味，消得几多凄楚。听雁听风雨，更听过、数声柔橹。暗将一点心，试托醉乡分付。

借问西楼在否。休忘了盈盈，端正窥户。铁马春冰，柳蛾晴雪，次第满城箫鼓。闲见谁家月，浑不记、旧游何处。伴我微吟，恰有梅花一树。
小金山留别 其二
区越（明代）

别酒难禁过百卮，醉依禅榻鬓丝丝。空堂入夜蛩争沸，垣竹低丝月自移。

直以可行求可止，须知同是故同非。江湖一梦坚难破，未拟何时此拂衣。
自述
陈宝之（宋代）

少年落魄走京华，老大无钱赴酒家。
羞作寺丞门里客，一片明月照梅花。
和都官苗员外秋夜省直对雨简诸知己
李嘉祐（唐代）

多雨南宫夜，仙郎寓直时。漏长丹凤阙，秋冷白云司。

萤影侵阶乱，鸿声出苑迟。萧条人吏散，小谢有新诗。
大梅山
楼钥（宋代）

此山名大梅，驱车入山麓。
试问山中人，山名竟谁属。
禅家开道场，为说梅子熟。
仙家指为岩，曾此隐梅福。
或云古有梅，其大蔽山谷。
至今二梅梁，灵响皆其族。
他山抗惊湍，禹祠横殿屋。
三者尚谁凭，禅师有遗躅。
余皆不可辨，安得究图录。
但爱山又山，乔林间修竹。
发灵溪
许浑（唐代）

山多水不穷，一叶似渔翁。鸟浴寒潭雨，猿吟暮岭风。

杂英垂锦绣，众籁合丝桐。应有曹溪路，千岩万壑中。
望淮篇示门人
徐积（宋代）

闲花落尽春无有，脚踏青红望淮走。到淮适值晚潮来，满淮鼓吹风波吼。

传声急唤钓鱼船，船未到时洗双手。买得船中双白鱼，便访村前五青柳。

旋烹野茗问村醪，五柳阴中坐良久。此行大略类陶潜，但乏黄花白衣酒。

操舟人去一点鸥，帆入云开何处收。孤鸥浴处依浅滩，修竿放饵投深流。

岂无野妇荷而汲，亦有老翁行且讴。君看此景直几钱，此时正是夕阳天。

便教金印大如斗，何似鱼庵共钓船。有人问君莫要说，怀中取出吟翁篇。
悼天童晦岩和尚
释普度（宋代）

恩怨重重分未分，再来不见旧时人。
娟娟宿鹭亭前月，忍照西风吹白苹。
别离情所钟十二章章四句送定叟弟之官严陵
张栻（宋代）

岁律亦已暮，风烈雪漫漫。
去路阻且长，念子衣裘单。
山中言志 其六
区大相（明代）

一道飞泉挂碧峰，石桥流水出深松。山僧自扣山门磬，知隔前溪第几重。
阻风呈赵史君三绝
洪咨夔（宋代）

倚风晴缆着烟莎，一抹斜阳白鸟过。
脱手簿书无半点，细翻黄卷课龟罗。
福岩寺回望岳市
林用中（宋代）

福岩宝地几千年，宫殿朦胧锁暮烟。
游客回头怀相望，自知身在寂寥天。
和子瞻内翰题公择舅中丞山房
黄庭坚（宋代）

幽人八座复中台，想见书堂山杏开。
四十余年僧屈指，时因秋雁寄声来。
次韵处约兄春行用前韵
汪晫（宋代）

老去而今技已穷，在人胸次要陶融。
三杯村酒兄和弟，一岁春乐绿换红。
兀坐悠悠閒度日，闭门咄咄静书空。
青山顾我多容态，影照清溪秀且丰。
清如玉壶冰
潘炎（唐代）

琰玉性惟坚，成壶体更圆。虚心含景象，应物受寒泉。

温润资天质，清贞禀自然。日融光乍散，雪照色逾鲜。

至鉴功宁宰，无私照岂偏。明将冰镜对，白与粉花连。

拂拭终为美，提携伫见传。勿令毫发累，遗恨鲍公篇。
自赞
释师体（宋代）

岁寒节操，水月精神。随所住处，无过任真。咦，今古江山今古意，一番雨过一番新。
偶得李竹屋居士摘和靖先生梅诗四联演成八韵
杨公远（宋代）

雪后园林才半树，支筇细认孤山路。
云顽未敛风更严，木冻且僵天欲莫。
冷蕊依稀无处寻，甭香仿佛暗中度。
翻思立马老坡翁，月上黄昏方得句。
弹
李峤（唐代）

侠客持苏合，佳游满帝乡。避丸深可诮，求炙遂难忘。

金迸疑星落，珠沉似月光。谁知少孺子，将此见吴王。
题壁二首
福州僧（宋代）

当初只欲转头衔，转得头衔转不堪。
何似仁王高阁上，倚栏闲唱望江南。
许员外新阳别业
方干（唐代）

兰汀橘岛映亭台，不是经心即手栽。满阁白云随雨去，

一池寒月逐潮来。小松出屋和巢长，新径通村避笋开。

柳絮风前欹枕卧，荷花香里棹舟回。园中认叶封林草，

檐下攀枝落野梅。莫恣高情求逸思，须防急诏用长材。

若因萤火终残卷，便把渔歌送几杯。多谢郢中贤太守，

常时谈笑许追陪。
送蹇子上兵宪进中丞抚顺天 其一
王世贞（明代）

猎猎朱旗鼓吹翻，聊从父老一攀辕。衮衣可更来南土，锁钥今偏借北门。

日月自悬三辅近，风云长护七陵尊。何当貌得髯公相，把向麒麟阁上论。
题陈宗阳梅花全韵诗集
王义山（宋代）

骚经比兴殆无遗，何独于梅靳一辞。
从逊以来方有司，到逋而一愈难诗。
形容虽巧迹之浅，吟状愈多天者漓。
独在孤山孤绝处，定交惟有雪相知。
酒戒
方回（元代）

老身偶不饮，终夜不能眠。
客枕味最恶，客肠思欲穿。
一夕饮逾量，终日不能起。
虽非必死病，亦有可死理。
愚者稟气浊，贤者稟气清。
保此元神者，无以物丧精。
惟酒足忘忧，无之固不可。
少饮固自佳，过饮将杀我。
赠李方伯师孟
王世贞（明代）

余昔游太原，赖君佐提刑。有酒不孤赏，所吐皆兰馨。

北风吹晋祠，冰作涕泪零。及余吴兴政，旧刃发新硎。

平阳许画一，临淮实精灵。起家再游楚，值君方锦停。

谬脂岭右辖，是君所遗軿。官自雪鸿迹，人如大海萍。

吴越代两政，晋楚若一廷。生平易解官，各若秋梦醒。

更有大奇事，我谈君试听。太湖五百里，中有两洞庭。

洞庭八百里，中一君山青。尔我长对之，濙然双客星。

欲造即驭风，云车会青冥。安能傍尘世，蝇聚袭膻腥。
与吴昌国同游灵水院二首 其二
朱松（宋代）

来往风流记两翁，天涯今作九秋蓬。坐惊秀色悬眉宇，便觉仙秋入手中。

傲世真成漆园吏，输君不负北窗风。书生浪发新亭叹，自笑尊前气吐虹。
次韵判院丈雪意之作
朱熹（宋代）

端居岁复穷，闭户守冲澹。风阴原野悲，月黑庭除暗。

淅沥静先知，崩奔谁与探。坐想青瑶林，寒光生素艳。
比年士风锐进求荐章者殆如辨狱挤排诋讦无所不至客有劝予干当路者二首 其一
薛季宣（宋代）

见疾多朝士，争名卒未休。急流须退勇，焉可又随流。
和刘卿材十咏·草市
黄庶（宋代）

冲市柴鱼集，应山鸡犬号。
问知人苦乐，米价不多高。
宫词一百首
岳珂（宋代）

治定功成第四朝，八音纯绎度英韶。
仪凰舞兽今千载，还见安安似帝尧。
菩萨蛮（送郑守厚卿赴阙）
辛弃疾（宋代）

送君直上金銮殿。情知不久须相见。一日甚三秋。愁来不自由。九重天一笑。定是留中了。白发少经过。此时愁奈何。
杏花天（赋莫愁）
周密（宋代）

瑞云盘翠侵妆额。眉柳嫩、不禁愁积。返魂谁染东风笔。写出郢中春色。

人去后、垂杨自碧。歌舞梦、欲寻无迹。愁随两桨江南北。日暮石城风急。
下陵阳沿高溪三门六剌滩
李白（唐代）

三门横峻滩，六剌走波澜。
石惊虎伏起，水状龙萦盘。
何惭七里濑，使我欲垂竿。
怀景仁
韩维（宋代）

电激波旋春已空，此间尊酒几时同。欲知对酒思君处，零落残花满架风。
逍遥吟
邵雍（宋代）

人生忧不足，足外更何求。
吾生虽未足，亦也却无忧。
天和将酒养，真乐用诗勾。
不信年光会，催人早白头。
三日书怀因示百僚
李适（唐代）

佳节上元巳，芳时属暮春。流觞想兰亭，捧剑得金人。

风轻水初绿，日晴花更新。天文信昭回，皇道颇敷陈。

恭己每从俭，清心常保真。戒兹游衍乐，书以示群臣。
送陈纵之无为军
林逋（宋代）

淮天时节少春寒，几蒂梅花雪欲残。
水次军城囊剑入，雨馀村欲镫驴看。
名缘未出知谁异，道为深穷却自难。
第一京师早西入，庙廊题字可无韩。
曾谹父惠黄龙菜
王洋（宋代）

朝日团团龄碧峰，蔬盘牢馔四时同。
园供小摘添幽事，雨打寒菘带晚浓。
可但牛香参玉版，直须进步礼黄龙。
溪堂炊甑容千客，不打者黎饭后钟。
李原之主簿投赠长篇谢以唐律
杨万里（宋代）

宝气亭前双太阿，龙光再吐射银河。伯兮西啸巴山月，仲氏南嬉楚水波。

赠以四愁真绝唱，不如一诣听长哦。簿书何至烦勾校，归校芸香蠹简讹。
再答并简康国兄弟四首
黄庭坚（宋代）

须弥椎打虚空鼓，撼得毗卢海月昏。
四海无波安乐住，陈家松下小柴门。
题米元晖潇湘图二首
尤袤（宋代）

万里江天杳霭，一村烟树微茫。
只欠孤篷听雨，恍如身在潇湘。

淡淡晓山横雾，茫茫远水平沙。
安得绿蓑青笠，往来泛宅浮家。
春暮，张鲵渊相国招赏玉楼春，向晚更酌，漫赋 其二
张煌言（明代）

看花相对数花筹，绮谷偏宜清夜游；欲比酒容来叶底，频疑灯影上枝头。

妆残莲粉精神别，梦入梨云颜色浮。暮霭迷离浑一片，湘帘挂处隐朱楼。
一落索（春怀）
严仁（宋代）

清晓莺啼红树。又一双飞去。日高花气扑人来，独自价、伤春无绪。

别后暗宽金缕。倩谁传语。一春不忍上高楼，为怕见、分携处。
侍宴华光殿曲水奉勑为皇太子作诗 六
谢朓（南北朝）

嘉乐旧矣。
芳宴在斯。
载留神瞩。
有睟天仪。
龙精已映。
威仰未移。
叶依黄鸟。
花落春池。
酬滁州李十六使君见赠
刘长卿（唐代）

满镜悲华发，空山寄此身。白云家自有，黄卷业长贫。

懒任垂竿老，狂因酿黍春。桃花迷圣代，桂树狎幽人。

幢盖方临郡，柴荆忝作邻。但愁千骑至，石路却生尘。
飞来寺胜景古迹 其十三 放生池
朱士赞（明代）

解网今何世，馀恩及物多。乾坤元浩荡，鳞介任清波。
赋得御园芳草
陆贽（唐代）

阴阴御园里，瑶草日光长。靃靡含烟雾，依稀带夕阳。

雨馀荑更密，风暖蕙初香。拥杖缘驰道，乘舆入建章。

湿烟摇不散，细影乱无行。恒恐韶光晚，何人辨早芳。
题佛书六言一首
刘克庄（宋代）

圆随如一百八，大知识五十三。
旋学梵音朗诵，老无脚力遍参。
燕
刘克庄（宋代）

昔人怀故主，季世绝贫交。
汝胜炎凉者，年年归旧巢。
踏莎行
何梦桂（宋代）

夜月楼台，夕阳庭院。都将前事思量遍。当初思面待寻常，争知思后情如线。

只怕梅梢，参横斗转。催人归去天涯远。断肠当在别离时，未曾说著肠先断。
送汲助教医博
释子淳（宋代）

未到毗耶城，不识维摩病。
有客兮良医，妙术通神圣。
金鍼鍼起髑髅吟，此曲千年谁与并。
春尽日
释文珦（宋代）

春去无缘得暂留，意行晓到古原头。
落花流水如多怨，老柳因风不奈愁。
鹃声作意归何许，蝶梦无凭觉即休。
林叟相逢俱一笑，都缘彼此是同流。
閒中读书次第
高斯得（宋代）

紫阳礼编甫尽卷，亟偿通典平生愿。
增损温公鉴目成，要把二生书贯穿。
夜灯览彻六一文，眉出钜集思重见。
七书卷帙二千余，加我三年当阅遍。
尔来两目渐眵昏，一一手钞宁敢倦。
固知衰颓力不胜，其奈嗜好顽难变。
又恐贪多或溺心，闭阖时烧香一篆。
午枕觉怀世美
邹浩（宋代）

睡乡天地肃秋风，日日欣随宰我踪。靖节有人须命驾，道途何事不相逢。
得坐
释元肇（宋代）

一室坐春空，寥寥万境容。月移旁砌竹，风借别楼钟。

暗处元非滞，明边亦是逢。五更侵早起，清露滴长松。
十想诗十首 其三 江鲚
强仕（明代）

江鲚色如银，大者乃兼尺。雕盘荐腹腴，一饱千金直。
和晁应之大暑书事
刘子翚（宋代）

蓬门久闭谢来车，畏暑尤便小阁虚。
青引嫩苔留鸟篆，绿垂残叶带虫书。
寒泉出井功何有，白羽邀凉计已疏。
忍待西风一萧飒，碧鲈银脍意何如。
送李舍人携家归江东觐省
韩翃（唐代）

二十青宫吏，成名似者稀。承颜陆郎去，携手谢娘归。

夜月回孤烛，秋风试夹衣。扁舟楚水上，来往速如飞。
次及甫入峡杂咏·三游洞二绝
洪咨夔（宋代）

披苔觅字双明健，倚树商诗两鬓皤。
地划天开今几世，往来人物尽消磨。
横吹曲辞。折杨柳
孟郊（唐代）

杨柳多短枝，短枝多别离。赠远累攀折，柔条安得垂。

青春有定节，离别无定时。但恐人别促，不怨来迟迟。

莫言短枝条，中有长相思。朱颜与绿杨，并在别离期。

楼上春风过，风前杨柳歌。枝疏缘别苦，曲怨为年多。

花惊燕地雪，叶映楚池波。谁堪别离此，征戍在交河。
金刚随机无尽颂·离相寂灭分第十四
释印肃（宋代）

忻悲泪湿巾，忆昔枉精神。
今朝闻道矣，夕死也甘心。
再用韵
汪莘（宋代）

接得南枝即按杯，似和霜月带将来。
自从驿使相逢后，千载无人解寄梅。
观鹤
虞俦（宋代）

仙格孤高老始成，临池爱刷羽毛轻。
未看月下婆娑舞，且听风毛嘹唳声。
向人自在有真态，伴我官间无俗情。
少待相将林下去，携筇更引鹿同行。
白紵歌
谢翱（宋代）

江头蓬沓走吴女，浣水为花朝浣紵。
昼随睛网晒日中，夜覆井浣飘白露。
织成素雪裁称身，夫为吴王戍柏举。
田家岁绩供布缕，独夜讵如妾愁苦。
同崔邠登鹳雀楼
李益（唐代）

鹳雀楼西百尺樯，汀洲云树共茫茫。
汉家箫鼓空流水，魏国山河半夕阳。
事去千年犹恨速，愁来一日即为长。
风烟并起思归望，远目非春亦自伤。
见江东绣衣袁广微
戴复古（宋代）

宇宙归微数，安危委大臣。
金门一回首，玉节久临民。
雅志思行古，清风不受尘。
洁斋家学旧，用处日如新。
瓜洲驿奉饯张侍御公拜膳部郎中却复宪台充贺…淮南幕府
刘长卿（唐代）

太华高标峻，青阳淑气盘。属辞倾渤澥，称价掩琅玕.

杨叶频推中，芸香早拜官。后来惭辙迹，先达仰门阑。

佐剧劳黄绶，提纲疾素餐。风生趋府步，笔偃触邪冠。

骨鲠知难屈，锋芒岂易干。伫将调玉铉，翻自落金丸。

异议那容直，专权本畏弹。寸心宁有负，三黜竟无端。

适喜鸿私降，旋惊羽檄攒。国怜朝市易，人怨虎狼残。

天地龙初见，风尘虏未殚。随川归少海，就日背长安。

副相荣分寄，输忠义不刊。击胡驰汗马，迁蜀扈鸣銮。

月罢名卿署，星悬上将坛。三军摇旆出，百越画图观。

茅茹能相引，泥沙肯再蟠。兼荣知任重，交辟许才难。

劲直随台柏，芳香动省兰。璧从全赵去，鹏自北溟抟。

星象衔新宠，风霜带旧寒。是非生倚伏，荣辱系悲欢。

畴昔偏殊眄，屯蒙独永叹。不才成拥肿，失计似邯郸。

江国伤移律，家山忆考槃。一为鸥鸟误，三见露华团。

回首青云里，应怜浊水澜。愧将生事托，羞向鬓毛看。

知己伤愆素，他人自好丹。乡春连楚越，旅宿寄风湍。

世路东流水，沧江一钓竿。松声伯禹穴，草色子陵滩。

度岭情何遽，临流兴未阑。梅花分路远，扬子上潮宽。

梦想怀依倚，烟波限渺漫。且愁无去雁，宁冀少回鸾。

极浦春帆迥，空郊晚骑单。独怜南渡月，今夕送归鞍。
十月十七日夜
楼钥（宋代）

蛰虫坯户六经旬，掣电惊雷若莫春。
震起昆虫千百亿，不知何处更容身。
送江端伯之隆兴
蔡沈（宋代）

人生辛苦惟别离，况复心相知。
辛酸话别语不出，相看执手徒辛辛。
问君西游何归期，长途巉岩不可思。
春霜日暮山谷里，寒风凛凛吹人衣。
中林哑哑乌欲栖，猿猱虎豹夹路啼。
路傍古屋掩柴扉，空房独宿生新悲。
家山昨夜春始至，桃花初破梅花飞。
自非丈夫刚自许，谁不去住生狐疑。
惟君与我同此志，西湘东越频驱驰。
番阳浩荡六百里，南昌风物雄江西。
西山中峙高崔嵬，滕王杰阁横江开。
五更东望红浴日，鱼龙蛟蜃惊相积。
阳门青松青可挹，剑池清水清可吸。
真人鹤岭遗金丹，中峰苍莽风常寒。
游人西游止此地，眼明足健应忘还。
闽山岂足展羽翮，湖光望极天地宽。
鲲鹏变化知有托，归来长铗宁须弹。
送石鉴法兄领众栖贤
释今摩（明代）

十年丛席未成林，分座能忘竖草心。满院松杉堂构在，一家岩壑隐居深。

风晴磐石看云起，月涌长溪共雪吟。胜事每惭予在后，枯藤绝壁好相寻。
清平乐·随风情性
陈德武（宋代）

随风情性。聚散元无定。雨过黄昏收拾尽。送出月明花影。谁言出岫无心。腾腾飞上巫岑。梦断不知何处，玉人鬓上斜簪。
酬皇甫十六侍御曾见寄（此公时贬舒州司马）
李嘉祐（唐代）

自顾衰容累玉除，忽承优诏赴铜鱼。江头鸟避青旄节，

城里人迎露网车。长沙地近悲才子，古郡山多忆旧庐。

更枉新诗思何苦，离骚愁处亦无如。
七月丙辰迎土山龙王入郛
仇远（元代）

秋阳皜皜人皆苦，安得清风扫残暑。
河流欲断泉脉乾，一望高田变焦土。
洮湖白龙迎入城，行道烧香人亭午。
青天已响阿香车，平地未见商羊舞。
昔时曾说雨催诗，今朝还要诗催雨。
愿龙速降神力澍甘霖，万落千村熟禾黍。
题成立道飞香阁
邹浩（宋代）

碧池千亩红莲花，敕书楼下醇儒家。跻民仁寿逢主圣，欣与万邦无叹嗟。

六经变化天地阔，何处不可为生涯。只今耆域在庭户，信手掇取皆灵芽。

气运回环助调燮，各正性命逾尘沙。是渠病愈我亦愈，红莲影里薰风斜。

阴功乘香飞北极，上帝首肯群仙誇。赠之丹桂一千尺，攀条直上凌苍霞。
不见
黄公度（宋代）

碧湘幽梦秋帷冷，玉滴宵壶声耿耿。
平生不作等闲愁，风月故耿长引领。
青楼花开欢正新，当时握手欲留春。
楼空花落春竟去，惟有纱窗锁暗尘。
风流回首年华晚，愁与宫眉添宛转。
不堪翠袖裛残香，六曲屏山为谁展。
汪师茗侍讲寓斋论年小集 其二
刘统勋（清代）

呼酒当筵更劝君，十年几此坐论文。酸咸自辨间中味，聚散还论霁后云。

良夜流光欣共赏，萧斋风物得平分。鹓鸿台阁年来满，鸥鹭忘机恋旧群。
赠日者张直夫
吕本中（宋代）

因循避世不求名，潦倒江湖过一生。贾谊定能寻季主，子云先已识君平。

独行市肆口无语，懒踏权门身自轻。看甑生尘只坚坐，世间宁有不平鸣。
无闷·催雪
吴文英（宋代）

霓节飞琼，鸾驾弄玉，杳隔平云弱水。倩皓鹤传书，卫姨呼起。莫待粉河凝晓，趁夜月、瑶笙飞环佩。正蹇驴吟影，茶烟灶冷，酒亭门闭。
歌丽。泛碧蚁。放绣帘半钩，宝台临砌。要须借东君，灞陵春意。晓梦先迷楚蝶，早风戾、重寒侵罗被。还怕掩、深院梨花，又作故人清泪。
丁丑岁冬夜发家书二首 其一
李光（宋代）

一别关山隔，相逢未有期。书来知勿药，欢喜偶成诗。
青门饮·寄宠人
时彦（宋代）

胡马嘶风，汉旗翻雪，彤云又吐，一竿残照。古木连空，乱山无数，一尽暮沙衰草。星斗横幽馆，夜无眠、灯花空老。雾浓香鸭，冰凝泪烛，霜天难晓。
长记小妆才了，一杯未尽，离怀多少。醉里秋波，梦中朝雨，都是醒时烦恼。料有牵情处，忍思量、耳边曾道。甚时跃马归来，认得迎门轻笑。
雨中湖上晚归书所见三绝句 其一
周紫芝（宋代）

菰蒲风里棹歌迟，属玉双飞欲暮时。荷叶吹香送归客，片云催雨湿燕姬。
龙山会 九日中顶登高
贲黄理（清代）

同是江南客，燕市登高，还向南郊集。秋山苍翠滴，染双林、媚我题诗江笔。

佐酒有黄花，又兼是、天青云碧。任吾侪、狂歌痛饮，帝城生色。

凭阑遥指虚空，冉冉斜阳，听雁声嘹呖。此时云乐极。

更何必、翠管银罂方适。景物有何常，能得趣、时时堪怿。

不然富贵徒苦耳，甚为可惜。
过潼关
唐庚（宋代）

铁衣十万拥胡雏，手释襟喉计亦疏。阃外不闻天子诏，将军未甚读兵书。
次韵蔡伯玉见寄
陈镒（明代）

吾邦风俗颇淳古，田里居民皆乐土。天教我辈以笔耕，播咏声乐遍寰宇。

餋生不用服金丹，充肠自有苜蓿盘。四时佳景足延览，清溪浩荡山高寒。

我昔别君为冷掾，五载区区食破砚。相望南北如风枝，却喜归来复相见。

去年风尘暗不开，招我西涧同衔杯。岩头啼鸟日催起，看云听瀑心悠哉。

只今世事已如此，碌碌微官如敝屣。便从巢许隐终身，掬取清流洗尘耳。
陈翃郎中北亭送侯钊侍御赋得带冰流歌
卢纶（唐代）

溪中鸟鸣春景旦，一派寒冰忽开散。璧方镜员流不断，

白云鳞鳞满河汉。叠处浅，旋处深。撇捩寒鱼上复沉，

群鹅鼓舞扬清音。主人有客簪白笔，玉壶贮水光如一。

持此赠君君饮之，圣君识君冰玉姿。
杂曲歌辞 其四
高适（唐代）

边城十一月，雨雪乱霏霏。元戎号令严，人马亦轻肥。

羌胡无尽日，征战几时归。
御阁春帖子
夏竦（宋代）

金盘晓日融春露，黼帐鲜云荫瑞香。
圣寿永同天地久，南山何足比延长。
遣力南归寄陈宗典布邦直梁体立梁任伯诸丈
李畅（明代）

力耕曾共岭云东，一别音尘渺去鸿。赋就北山愁自结，梦回南浦忆谁同。

故园怅望关河外，薄宦行藏涕泪中。此夕怀人迥无寐，萧萧凉雨滴疏桐。
畬田行
刘禹锡（唐代）

何处好畬田，团团缦山腹。钻龟得雨卦，上山烧卧木。

惊麏走且顾，群雉声咿喔。红焰远成霞，轻煤飞入郭。

风引上高岑，猎猎度青林。青林望靡靡，赤光低复起。

照潭出老蛟，爆竹惊山鬼。夜色不见山，孤明星汉间。

如星复如月，俱逐晓风灭。本从敲石光，遂至烘天热。

下种暖灰中，乘阳拆牙孽。苍苍一雨后，苕颖如云发。

巴人拱手吟，耕耨不关心。由来得地势，径寸有馀金。
腊后晚望
宋祁（宋代）

寒日系难定，鸣笳弄已休。冻崖初辨马，昏谷自量牛。

汉树临关密，荒泉入塞流。登高能赋未，风物古尧州。
初度依旧韵
黄公辅（明代）

日度榴花影若铺，闭门谢客禁传呼。矢弧无限关心处，岁月况多触景殊。

四次乞身天听远，六时归梦客途孤。独凭濂沼风流在，意思一般漫自娱。
雪壑海云使君所自号也 其一
黄玠（元代）

云来雪壑阴，云去雪壑明。未见雪壑面，已闻雪壑名。

岂谓众皆浊，常使我独清。
港口舟行是日室人生日寄此为寿 其二
魏初（元代）

今岁才春又别，洗妆应在书楼。细卜归来消息，荔枝红彻迎秋。
蜀中
方干（唐代）

游子去游多不归，春风酒味胜馀时。

闲来却伴巴儿醉，豆蔻花边唱竹枝。
草堂夜坐有怀梁南皋用韵集杜二首 其二
黄佐（明代）

东流之外西日微，羲和叠送将安归。江中淘河嚇飞燕，天上浮安如白衣。

即事非今亦非古，暂时相赏莫相违。因知贫病人须弃，独立苍茫自咏诗。
张宗苍苍松红树
弘历（清代）

苍松不共霜桕红，寒泉割壁垂云空。高人箕踞对清昼，静会悠然尔我同。
莫子良方伯以花朝叹感诗见贻率尔奉答
王世贞（明代）

短蓬风色昼凄其，诵尔花朝感叹词。众卉只知为雨勒，乔松元叹得春迟。

纵今芳意如平仲，已有幽心付子规。转眼繁华何足问，祗应商略岁寒时。
送单牧之赴任灌阳
綦汝楫（清代）

建陵迢递半年程，灌水争如密水清。月静千家闻虎啸，峰回万水听猿声。

依人翡翠巢官阁，夹道桄榔接驿城。报最何劳三载久，于今南国已休兵。
寄远曲
李应莘（清代）

桃花开，春风来。杨柳暮，春风去。春风来去年复年，杨柳桃花总如故。

与君离别三千里，鸿雁不来锦鳞死，思君祇似东流水。
九月一日清溪道中二首 其二
曹文晦（元代）

微月悬孤榻，残云过断塍。松风林外笛，茅屋水边灯。

久坐忘为客，清吟未得朋。沙头有饥鹘，昏暝亦飞腾。
送元师移屯太仓
陆文圭（元代）

十乘元七又启行，澄川老稚送倾城。
北风吹转旌旗影，东海欢倾鼓吹声。
桑麦千村无吠犬，波涛万里息奔鲸。
新年凤诏催归观，殿内金瓯覆姓名。
赤壁
戴复古（宋代）

千载周公瑾，如其在目前。
英风挥羽扇，烈火破楼船。
白鸟沧波上，黄州赤壁边。
长江酹明月，更忆老坡仙。
席上集唐句留别陈鹿侪秀才
林朝崧（清代）

水国春寒阴后晴，柳条藤蔓系离情。相逢意气为君饮，唯觉樽前笑不成。
秋夜
葛起耕（宋代）

城笳吹下暮云边，萤照书帷夜未眠。
游子不堪征袖薄，西风懒诵捣主篇。
任满交割粹事致语口号
陈造（宋代）

黄堂冰峙两飞仙，不遣纤尘到绣筵。
龙麝香中挥玉麈，蕙兰丛里釂金舡。
即今别乘符初合，伫看丹墀璧再联。
来岁凉颸生殿阁，帝觞同捧听钧天。
夏五月大雨，南亩半成泽国，而梁溪人尚有画
陈维崧（清代）

翠釜一朝裂，铜狄尽流铅。
江南五月天漏，炼石补仍穿。
骤若淫龙喷沫，狂比长鲸跋浪，庐舍没长川。
菱蔓绕床下，钓艇系门前。
今何日，民已困，况无年。
家家秧马闲坐，虚井断炊烟。
何处玉箫金管，犹唱雨丝风片，烟水泊游船。
此曲纵娇好，听者似啼猿。
秋兴 其一
孙勋（明代）

翠竹修篁近满林，建牙排戟日萧森。玄蝉不受槐间暑，铁马时嘶院外阴。

一榻羲皇高枕梦，数弦周孔对琴心。蒲葵葛袂寻常月，閒却秦娥捣素砧。
为宋子主人送高渐离入秦
王夫之（明代）

每见关中客，无心理筑哀。徵书昨夜到，不待曙光催。
题竹四首 其四 得地色不移
王汝玉（明代）

忆曾相对琐闱深，制草成时日乍阴。粉湿香浓春烂熳，岁寒霜霰岂能侵。
蝶恋花
倪稱（宋代）

之侧，他日将老焉。植梅种竹，以委肖韩，故句尾及之，使知鄙意未尝一日不在兹亭也

长羡东林山下路。万叠云山，流水从倾注。两两三三飞白鹭。不须更觅神仙处。

夜久望湖桥上语。欸乃渔歌，深入荷花去。修竹满山梅十亩。烦君为我成幽趣。
李参政生日
魏了翁（宋代）

历尽玄枵十二辰，饱看三十六宫春。
才喷一霎挂龙雨，又卷云霓还翠旻。
清平乐
朱敦儒（宋代）

当初相见。君恨相逢晚。一曲秦筝弹未遍。无奈昭阳人怨。

便教恩浅情疏。隔花空望金舆。春晚不拈红粉，碧窗自录仙书。
端午即事
金应澍（清代）

榴红蒲绿总相思，记得云溪竞渡时。万里乡心羁海客，半生浪迹走天涯。

年来豪气惟中酒，老去才华剩小诗。猿鹤山林屡招隐，莫缘薄宦滞归期。
人名诗戏效王半山
艾性夫（元代）

重耳盈盈岸柳黄，九龄冉冉涧松苍。
梅开小白添新雪，鸦引童乌弄夕阳。
樵唱转低春谷永，雁声不断墓云长。
奔泉浑作山涛响，溅入悬岩百药香。
赠别长安妓蔡
刘敞（宋代）

玳筵银烛彻宵明，白玉佳人唱渭城。更尽一杯须起舞，关河秋月不胜情。
次韵正夫游王园，会者六人
范成大（宋代）

丘园窈窕复崎岖，草木生香景倍殊。
花下百杯齐物我，云边一眼尽江湖。
不知朱户趑趄者，能胜青山放浪无？
六逸萧然真可画，为君题作竹溪图。
伤迁客殁南中
张祜（唐代）

故人何处殁，谪宦极南天。远地身狼狈，穷途事果然。

白须才过海，丹旐却归船。肠断相逢路，新来客又迁。
早发山海关
濮文暹（清代）

归心无远近，一夜度重关。蛩语月孤枕，马蹄秋万山。

长安旧砧杵，乐府大刀镮。不是边儿曲，金闺应破颜。
句 其三
宋绶（宋代）

鹤料署文移，鲚场收赋算。
留别寄元裕
李新（宋代）

耳熟英声相见晚，解颜一笑尽天真。
有鱼待客不妨醉，无玉藏花初厌贫。
疏竹已留清夜月，好风先断过江尘。
幽居莫薙庭前草，枕葄他时有故人。
南山秋色楼为陈孟德赋
舒頔（元代）

秋色横空眼界宽，玲珑八面见峰峦。稻花香满雨初足，梧叶声清风正寒。

百尺不教馀子卧，四时那许俗人看。课孙教子无他事，笑拍阑干醉解颜。
寄汤卿
方岳（宋代）

书册依官屋，何如自在身。
且无山得看，犹有竹相邻。
性野回书懒，诗痴易藁频。
便归吾已俗，往往白鸥嗔。
水调歌头·落日澹芳草
韩元吉（宋代）

落日澹芳草，烟际一鸥浮。西湖好处，君去千里为谁留。坐想敬亭山下，竹映一溪寒水，飞盖共追游。况有尊前客，相对两诗流。笑谈间，风满座，气横秋。平生壮志，长啸起舞看吴钩。红白山花开谢，半醉半醒时节，春去子规愁。梦绕水西寺，回首谢公楼。
题县令范传真化洽亭
沈颜（唐代）

前有浅山，屹然如屏。后有卑岭，缭然如城。

跨池左右，足以建亭。斯亭何名，化洽而成。
使北 其一
文天祥（宋代）

自说家乡古相州，白麻风旨出狂酋。中书尽出降元表，北渡黄河衣锦游。
闻枭
陆游（宋代）

两忘尧桀自心平，此念胡为扫复生？幸是安眠无一事，苦怜莺语恶枭声。
买宅
郑孝胥（清代）

三年况瘁人，得此一区宅。何如舍桑下，三宿情难释。

自比柳下惠，援止非有择。北窗容膝地，敷坐亲书册。

休日须作字，支板劣五尺。意中苦未展，纸素亦颇积。

稍欣廊下步，群鸽久就食。无机自无怖，飞集绕我侧。

初夏柳始芽，默计好将息。婆娑廿株树，暂辍磨人墨。

旧京数寄书，花事如过客。南归兴不浅，来日谁能测？
瓦瓶
李龙高（宋代）

虚窗净几坐劬书，姑射仙人伴我癯。
谁笑月明家四壁，案头犹自有珊瑚。
雨后立秋独由寒溪循路听泉至西山寺即事呈开公 其三
叶封（清代）

散步逢秋蚤，寻僧到上方。因之开昼定，喜为煮泉尝。

庭草绿随意，岩花红断肠。淙淙幽涧响，盈耳沃清凉。
谢吴兴守李端明致酒一首时寓德清
刘一止（宋代）

孔愉庙边溪水长，石壁岩下飞泉香。居士住此几寒暑，只见四山青又黄。

今年春雨摧麦芒，六月稻穗乾欲僵。烦公焦劳坐黄堂，何不趣公归赞襄。

为时开阁阴与阳，不令此忧遗君王。我君有如坐甑内，口顾怫郁不得骧。

公欲令我苏肺肠，白衣致酒甚沛滂。瓶粟未空陶氏仓，得酒且到王生乡。

更招山前老漫郎，渠家曲柄荷可觞。
有怀山中 其二
沈与求（宋代）

冠卷尘埃亦漫弹，勒移终复愧家山。它年猿鹤应相笑，倦羽卑飞久未还。
观调发四首
刘克庄（宋代）

南州健儿生佛国，平时宽博如逢掖。
一朝烟尘起荆益，半夜虎符来抽谪。
逗挠法严羽檄迫，仓皇受甲面蓝色。
病夫少也曾从戎，今成新丰折臂翁。
儿郎行矣早策功，安知行间无吕蒙。
虏来定作太尉公，虏去暴露赏亦浓。
喜无可上人游山回
贾岛（唐代）

一食复何如，寻山无定居。相逢新夏满，不见半年馀。

听话龙潭雪，休传鸟道书。别来还似旧，白发日高梳。
闲居
王禹称（宋代）

何必问生涯，幽闲度岁华。有琴方是乐，无竹不成家。

吟里销春色，眠中见曙霞。今年如未去，更拟种胡麻。
天仙子
程垓（宋代）

惨惨霜林冬欲尽。又是溪梅寒弄影。矮窗曲屋夜烧香，人已静。弄垂炉。

点滴芭蕉和雨听。约个归期犹未定。一夜梦魂终不稳。知他勾得许多情，真个闷。无人问。说与画楼应不信。
陈质殿丞挽歌词
范仲淹（宋代）

贤者逝如斯，皇天岂易知。
众人皆堕泪，君子欲安碑。
几世传清白，满乡称孝慈。
贤哉生令嗣，遗秀在兰芝。
静观堂十偈 其二
汪晫（宋代）

一间虚室自安然，何必求仙更问禅。尽日焚香闭门坐，饥来吃饭困来眠。
寒食许昌道中寄幕府诸君
司马光（宋代）

原上烟芜淡复浓，寂寥佳节思无穷。
竹林近水半边绿，桃树连村一片红。
尽日解鞍山店雨，晚天回首酒旗风。
遥知幕府清明饮，应笑驱驰羁旅中。
用谈笑青油幕为韵贺吴叔永制机
李曾伯（宋代）

唐边重秦陇，蜀鉴在江油。
不易九鼎重，方兼四履忧。
其间不容发，自此可前筹。
局面西风异，从容夜观谋。
杨徵君廉夫
严遂成（清代）

梅花三三弄雪飞，铁笛一声天下白。侍船屋上歌角巾，侍儿歌按红牙拍。

胡然天书降紫泾，景濂饶舌尔大愚。今我寡也将就木，嫁衣复理徒区区。

强我毋宁蹈海死，皇帝乃欲臣老子。卒成其志放还山，山人衣白车班班。

姑息须臾九华伯，迟我玄圃蓬台间。君不见胡蓝之党秋官狱，观画题诗身莫赎。

又不见输作工所投龙江，表笺一误文上梁。

几人足疾疯徉狂，掷笔自撰归全堂。
高司业二首 其二
张嵲（宋代）

旌头落尽少微明，追复成均雅颂声。诏起儒宗高一代，礼隆师颂表诸生。

拾遗柱史当螭立，润色纶言倚马成。行把荷囊多献纳，要将文彩助升平。
乍暖可爱
吕陶（宋代）

马蹄经岁踏红尘，闰腊光阴已觉春。迟日暖风真可爱，年年长是伴行人。
剑州道中见桃李盛开而梅花犹有存者
唐庚（宋代）

桃花能红李能白，春深无处无颜色。不应尚有数枝梅，可是东君苦留客。

向来开处当严冬，桃李未在交游中。即今已是丈人行，勿与年少争春风。
行香子·你也娇痴
石孝友（宋代）

你也娇痴。我也狂迷。望今生、永不分离。如何别後，三换梅枝。是好相知，不相见，只相思。良辰美景，赏心乐事，□□□负我辜伊。凤弦再续，鸾鉴重窥。且等些时，说些子，做些儿。
春寒二首
刘克庄（宋代）

百艺惟诗老始工，未应冻死杜陵翁。
耸肩偏怯春衣薄，曝背尤贪晓日红。
草鼓暖于狨坐子，蒲龛清似肉屏风。
几时天地回生意，只费阳和一点功。
鸿雁
佚名（先秦）

鸿雁于飞，肃肃其羽。之子于征，劬劳于野。爰及矜人，哀此鳏寡。
鸿雁于飞，集于中泽。之子于垣，百堵皆作。虽则劬劳，其究安宅？
鸿雁于飞，哀鸣嗷嗷。维此哲人，谓我劬劳。维彼愚人，谓我宣骄。
长安行赠郭法曹思聪
晁补之（宋代）

越罗作衫乌纱帻，长安青云少年客。
梁门门西狭斜陌，飞阁氤年多第宅。
南威十五桃花色，萧管哀吟动魂魄。
银槽压酒倾琥珀，青丝络头飞赭白。
韩狗胡鹰快多获，少年意气区中窄。
金昆玉季盈十百，君独飘翩异风格。
十岁铅丹事书册，岂徒新丰困寒厄。
能犯龙头请恩泽。送君此行无怆恻，
努力功名传烜赫。它年寻我吴山侧，
踯躅盈山禽磔磔。
次周懒窠韵
胡仲弓（宋代）

风月无边际，吟身乐未央。
江湖三寸舌，文字九回肠。
竹伴孤高节，梅熏暗澹香。
笑他浦柳质，耐得几番霜。
杂兴
张镃（宋代）

征南勋业手，顾乃玩简策。
麟经日月垂，左氏实有力。
为渠作忠臣，训义订今昔。
后来疑掖子，开卷随有益。
果能作蹄筌，此学不妨痴。
凤县冬柳词 其二
姚椿（清代）

离思天公也不堪，一星高动影毵毵。乌靴红笠青山路，不是江南是汉南。
伏中作二首 其二
孔武仲（宋代）

去岁复今日，清槐系扁舟。手携筇竹杖，朝上龟山头。

百川合为一，浩渺蟠天流。徙倚弄佳音，啸歌怀旧邱。

京都偶为客，岁月复临秋。蓬转近千里，星回将一周。

酷暑虽暂解，馀威难速收。金火两相抟，火壮金欲流。

恐有郁蒸陈，当代作戈矛。且当事纨扇，未可窥狐裘。
请急赈歌 其一
蔡廷兰（清代）

昔读宝俭箴，贵粟贱金帛。昔闻袁道宗，蠲赈上六策。

又闻林希元，荒政丛言摘。三便与三权，六急从所择。

自古以为然，周赒救艰厄。况兹斥卤区，民贫土更瘠。

年来遭旱灾，满地变焦赤。又被咸雨伤，狂飙起沙碛。

海枯梁无鱼，山穷野无麦。老稚尽尪羸，半登饿鬼籍。

丁男散流离，死徙无踪迹。所赖别驾仁，捐廉先施借。

向来失预防，社谷祇虚额。乾隆十六年，官捐二百石。

移归台邑仓，陈腐实可惜。何不拨数千，存贮常平积。

平粜假便宜，采运收补益。兹法如堪行，从长一筹画。

炊烟卓午飞，乞火闻邻妇。涕泪谓予言，恨死乃独后。

居有屋数椽，种无田半亩。夫婿去年秋，东渡糊其口。

高堂留衰翁，穷饿苦相守。夫亡讣忽传，翁老愁难受。

一夕归黄泉，半文索乌有。嫁女来丧夫，鬻儿来葬舅。

家口馀零丁，幼儿尚襁负。吞声抚遗孤，饮泣谋升斗。

朝朝掇海菜，采采不盈手。菜少煮加汤，菜熟儿呼母。

儿饱母忍饥，母死儿不久。尔惨竟至斯，谁为任其咎。

可怜一方民，如此计八九。恩赈曾几多，可能活命否。
龙游八景 其八 村市晓烟
郑得彝（宋代）

微茫村市隐江湄，三两人家欲早炊。翠箔楼台烟半湿，不知红日上花枝。
题玉涧八景八首
王柏（宋代）

落日下大野，江边渔事收。
小舟横断岸，长笛一声秋。
寄答潘文叔并属恭叔五首 其一
赵蕃（宋代）

人生无友朋，何以攻短阙。我交君弟兄，意合非固结。

奈何不须臾，已复经岁月。叶落政知秋，竹新还缥节。
中秋夕独坐望月
蔡襄（宋代）

万里凄凝魄，幽深在处通。
清流河汉尽，寒入水云空。
踰久方全白，弥高适正中。
开书还自卷，把酒复谁同。
泫叶漙宵露。吹衣变暑风。
更看庭树影，渐过粉墙东。
送袁明府之任
刘长卿（唐代）

既有亲人术，还逢试吏年。蓬蒿千里闭，村树几家全。

雪覆淮南道，春生颍谷烟。何时当莅政，相府待闻天。
俞见嵎自成都寄音奉答俞旧为绵州太守
游朴（明代）

越王台下共骖騑，荏冉俄惊往事非。风雪频年春鬓改，关山千里暮云飞。

双鱼忽泛巴山远，五马争传锦里辉。未得相从看化俗，故心回首转依依。
刘帅画道林冬景
王佐才（宋代）

破墨方纨趣向深，烟峦幽景锁冬阴。
溪头雪细春生牖，岩脚风清昼满襟。
千里断云藏片石，一江流水映疎林。
长沙妙迹谁传宝，龙阁精神学士心。
伏虎岭残雪
赵文（宋代）

晴得一霜晴更稳，饱饭不怕伏虎岭。
山高积雪冻犹在，昨日空惊雪画本。
日烘高树玉槎牙，时有冰花堕无影。
纷纷垂丝白海棠，得冷时能略苏醒。
可怪此君大曲折，向人雅拜欲求拯。
拥袍公子亦吟雪，岂识山中有些景。
笪桥烛下写诗成，一尊独酌谁能省。
送客 其三
韩淲（宋代）

延陵有客正同僚，千里相望意已消。功业文章付杯酒，孤山东畔问渔樵。
临洺关李浦珠送酒抵邯郸赋此寄之 其一
周亮工（清代）

梨花听熟临洺酒，老友关前抱旧醅。雪里鸿飞莱子国，雨中客梦赵王台。

桑田略记三为海，岳柱曾传再作灰。劫后更生能几见，筚门肯为故人开。
六和塔
朱继芳（宋代）

三百有余年，潮头不敢颠。
孤尖标白浪，层级上青天。
铃隔山僧呗，灯通海客舡。
老来登眺眼，不道步难前。
【中吕】山坡羊_燕子来时春
赵善庆（元代）

燕子
来时春社，去时秋社，年年来去搬寒热。语喃喃，忙劫劫，春风堂上寻王谢，巷陌乌衣夕照斜。兴，多见些，亡，都尽说。
长安怀古
骊山横岫，渭河环秀，山河百二还如旧。狐兔悲，草木秋，秦宫隋苑徒遗臭，唐阙汉陵何处有？山，空自愁；河，空自流。
沁园春 泉南作
张野（元代）

自入闽关，形势山川，天开两边。见长溪漱玉，千瓴倒建，群峰泼见，万马回旋。石磴盘空，天梯架壑，驿骑蹒跚鞭不前。心无那，恰鹧鸪声里，又听啼鹃。区区仕宦谁怜。道有志、从来铁石坚。但长存一片，忠肝义胆，何愁半点，瘴雨蛮烟。尽卷南溟，不供杯杓，得逐斯游岂偶然。天公意，要淋漓醉墨，海外流传。
秋来八首 其五 秋野
弘历（清代）

疏芜秀草露珠明，寥廓萧晨景最清。古寺僧閒安蝶梦，长途客起听鸡鸣。

依依村圃才除架，历历亭皋漫计程。只有此时心略慰，黄云近远傍西成。
送吕清叔 其四
徐积（宋代）

深院吟哦夜半时，须有鬼神听此诗。吟声往往到明月，淮上有风摇桂枝。
送章升之料院自鱼关还阙
项安世（宋代）

此别迢迢更莫言，向来一别已茫然。
自从内使兰亭岁，直到东坡赤壁年。
吴下故人如见问，楚中狂士不须怜。
欲知病后食何药，三百篇和上下篇。
夜渡鄞江
高鹏飞（宋代）

睡起开篷月在沙，晚江山影动龙蛇。诗成索笔无人应，酒尽空囊何处赊。

船去船来数声橹，江南江北几人家。星娥定怪归来晚，从此西风欲泛槎。
岳州宴姚绍之
张说（唐代）

杞梓滞江滨，光华向日新。难兄金作友，媚子玉为人。

山水含秋兴，池亭借善邻。檐松风送静，院竹鸟来驯。

翠斝吹黄菊，雕盘鲙紫鳞。缓歌将醉舞，为拂绣衣尘。
送崔子厚朝散倅安州
邹浩（宋代）

君家如武库，人物常森森。伯氏妙难测，一笑冥古今。

蒲团与藜杖，终然作知音。王事挽以去，岁杪霜雪侵。

轻轩奉白发，遥指甑山岑。臣子难有已，忠孝亦已深。

南方拥兵刃，调发多呻吟。使民还击壤，屏星实分任。

况乃功业本，从来在无心。独恨锁天北，谁与同瑶琴。
秋日蔡别驾允寿招同黄别驾戊谭司马祖同孔司马鲁左诸君饮寓斋即事二章 其一
姚燮（清代）

万千劫里小团沙，弹指高筵落桂花。投辖来修新谱录，入襟饶有古云霞。

行杯上地江湖阔，发匣空山典籍华。一斗张颠濡首墨，各搀剩酒写槎枒。
次韵赵帅四首
陈造（宋代）

月姊多情闯绮窗，停云著意护飞霜。
艳桃浓李宽围坐，舞雪歌云各擅场。
醉倒不堪酬礼数，归来赢得梦魂香。
明朝谁省扁舟客，但载茶铛与笔床。
渡青草湖
阴铿（南北朝）

洞庭春溜满，平湖锦帆张。
沅水桃花色，湘流杜若香。
穴去茅山近，江连巫峡长。
带天澄迥碧，映日动浮光。
行舟逗远树，度鸟息危樯。
滔滔不可测，一苇讵能航？
秋成风雨
郑清之（宋代）

垂垂金颖贺秋成，去逐狂风一羽轻。
何事天工恶戏剧，眼前翻覆见亏盈。
送蒋道士还太乙宫
范立（宋代）

青旄绛节拂瑶空，羽士西归太乙宫。
鬼母畏逢飞剑术，龙公分送渡江风。
仙瓢酒熟醒还醉，神鼎丹成老复童。
别后有诗凭鹤寄，九峰只在五云东。
题汉玉璧
弘历（清代）

藉甚结璘车，飞来古月如。吉云常映护，精气早含储。

佩德思无斁，不雕质有馀。永惟君子贵，讵止重瑶琚。
梅花集句 其十七
李龏（金朝）

孤舟江上畏春寒，故国烟花想已残。沉醉不愁归路远，凭君传语报平安。
寄周才叔
吕陶（宋代）

天涯羁宦落蓬蒿，漫说平时器业高。寒暖所逢皆物理，悲欢相业只秋毫。

徒嗟壮士难行己，懒学风人便著骚。乐道养閒俱可羡，念君清谊甚魂劳。
赋竹
喻良能（宋代）

冥搜高出月，幽思渺裁云。
拟遣穷愁去，那能无此君。
暮经零陵望愚溪怀柳司马
蓝智（明代）

湘川入零陵，百里尽崖石。野旷生夕阴，山空澹秋色。

缅怀柳河东，微宦曾远谪。才名一代雄，文藻万人杰。

朝游愚溪水，莫返愚溪宅。斯人岂真愚，怅望天地窄。

当时啸歌地，千古仰遗迹。草木含清芬，山川耀潜德。

悠悠人世远，悄悄王事迫。鼓枻下中流，江清月华白。
甲子
郭钰（元代）

渊明赋归去，正合书义熙。衣冠晋江左，寄奴我何知。

春秋乾侯笔，凡例日星垂。诛心虽探微，临难将安施。

乃知书甲子，当在永初时。古人日已远，浇风日已漓。

空馀五柳树，萧瑟西风吹。
寄陈儒正
丘葵（宋代）

论心才暑夕，别后已凉秋。
月照陈蕃榻，风生王粲楼。
哀音虫外笛，远棹雁边舟。
欲写相思意，题诗寄水流。
和谢敬德学士见寄韵 其一
许有壬（元代）

平生疏懒是天姿，今岁春来起亦迟。好酒或如陶靖节，杜门深愧郑当时。

向来事业惟供笑，如此风光忍废诗。馆阁真才试枚举，鹄山陪预恐难期。
戊午元日 其二
徐瑞（宋代）

屋角红梅雪里香，索人管领意深长。老松秀出千林表，甲裂皮皱色转苍。
法海寺
吴兆（明代）

野航时可系，林寺昼犹扃。
古木无年岁，清阴满户庭。
客来方礼磬，僧坐但翻经。
烟起炊茶灶，声闻汲井瓶。
窗过湖鸟白，檐挂叶虫青。
蔬饭欣然饱，徐徐步远坰。
题春山瑞霭画扇
张羽（明代）

莺啼山雨歇，前川绿正繁。人家在深树，鸡犬尽无喧。

澹澹流水意，依依田父言。即此堪结庐，可以傲华轩。
奉寄河东苟侍御小川三首 其二
卢楠（明代）

孤凤栖椅桐，应龙游重渊。神物固有托，变化胡能诠。

为是讨幽客，解组归山田。石径扫行迹，萝衣拂紫烟。

目送罗浮云，手挥龙门弦。道腴物固小，閒居心悠然。

茫茫下世士，大笑奚足贤。
卜彦才所藏赤壁图
魏初（元代）

江山人物记当时，再得坡仙境益奇。今日披图见高兴，簿书惭愧鬓如丝。
送向宣卿赴朱相公参议
王庭圭（宋代）

旄头彗天天狗堕，一日中原作奇祸。金竿突绕都城光，铁马横奇御街过。

迩来十年不解兵，盗贼军书急星火。将军藩身养胁疽，帝命相公期必破。

指挥貔虎下天来，奋臂一呼皆袒左。相公元是帝股肱，提师辟士收豪英。

君才累试当剧郡，群凶落胆知威名。麾下传闻有飞将，一箭曾射欃枪星。

公谋岂止当十万，要挽天河洗甲兵。君不见河阳军乌重胤，参谋初拔温处士。

遂令冀北马群空，石洪亦自河南至。又不见裴晋公取淮西，幕下正用韩退之。

乃能夜缚吴元济，至今留得平淮碑。如今相公开幕府，岂减乌公与裴度。

席卷江湖波浪清，貂鼎勋庸归自取。
偈颂一百零二首
释慧远（宋代）

人天道大梅阳老，佛祖功恢临济宗。
赤手擘开无字印，冤家何处不相逢。
都下卧中
曾丰（宋代）

屋密风传冷，窗虚月漏明。
九衢朝马动，四壁候虫鸣。
街吏高呵道，衙官急杀更。
人行吾尚卧，自分利名轻。
次韵刘景文西湖席上
苏轼（宋代）

二老长身屹两峰，常撞大吕应黄钟。
将辞邺下刘公干，却见云黄陆士龙。
白发怜君略相似，青山许我定相従。
吾今官已六百石，惭愧当年邴曼容。
无题二首
钱时（宋代）

一分事实一分人，痛惜无人认得真。
终日呶呶饶吻燥，中曾回首自家身。
御书阁
袁说友（宋代）

宝阁翚飞灿碧霄，中藏奎画叹先朝。
要令冠带升堂者，日日羹墙遂见尧。
偈三首 其二
释法成（宋代）

归源性无二，方便有多门。但了归源性，何愁方便门。
闻虏人败于柘皋作口号十首
庞谦孺（宋代）

战伐无多生女真，人传强半是签军。
可怜尽死天兵手，但恐官家不得闻。
望庐山
胡慎容（清代）

奇势环吴楚，崔嵬迥不群。峰从天上现，泉借日边曛。

翠色浓堪摘，岚光秀可分。紫烟缥缈处，只许卧层云。
浣溪沙·花农侍郎以所著接叶词见示，为题此阕
许禧身（清代）

好句旗亭已久传。芬菲花事景暄妍。巢莺接叶啭轻圆。

梦里云鬟疏柳外，秋来月色画栏边。霓裳字字总如仙。
奉桂管命奔问京陕祇役出蒸阳距家一日程未敢辄还寄诗当家书与共知之 其一
曾广钧（清代）

海榴庭院惜红芳，谢女琼姬送陆郎。梦峡风烟迷紫府，天河环陆限银梁。

望星楼迥金针涩，拜月阶深绣屟凉。数尽汉江秋雁影，锦书何日寄咸阳。
寄题分绣阁
洪迈（宋代）

新阁何隆隆，经营自兹岁。
其前山送青，其下竹交翠。
景物日夕佳，登临春秋异。
治中公事暇，领客共留憩。
四座欢相酬，寿主珍重意。
向来蓬瀛上，视此毋乃愧。
主称客意好，是事幸且置。
拄颊饱看山，朝来殊爽致。
精思阁
张方平（宋代）

仙术初脩自性情，本除阴浊养阳明。三田窈窈通虚白，一路层层彻太清。

寂不动中方见道，思无邪处好存诚。君如欲到逍遥国，须自还元第一程。
村居
马定远（宋代）

溪头梅是去年花，间月初长竹迳斜。
向晚孤烟三十里，不知樵唱落谁家。
题息斋竹为袁仲芳赋
丁复（元代）

息斋老仙不可呼，封君千户渭川都。绿云旌纛翡翠跗，眼中万个森相扶。

澄波悬影倒玉壶，飞烟澹拂□如无。当时可人商德符，仁皇邸西作浮图。

不喜神骏游八极，复爱胜绝罗寰区。素壁不得画神鬼，亦不得用金朱涂。

但令水墨写河岳，苍松赤桧盘根株。此君政尔在所娱，臣衎笔妙生须臾。

往往袖手立商侧，口虽不语心胡卢。商也蓄机致李劬，积叠壑谷空其馀。

一朝清风吹鹤车，电绕左右龙徐趋。指点谓此何所须，古来丰镐王者居。

渭水东来是为墟，群流如辋土膏腴。地产宜竹连沮洳，衎应补之臣弗如。

一时京都传盛事，走方年少宗为迂。空尘成云下步驱，明明柯干照鬓须。

绿色不愧竹与俱，老客江南搔雪颅。见此祇复增长吁，何当唤起二大夫。
读列女传
薛季宣（宋代）

一避先生席，铿然鼓瑟希。功名窗纸薄，声色路尘微。

大礼无通问，清谈浪解围。党人狂斐甚，犹有咏雩归。
九日即事
马世俊（明代）

晓檐爽气报初晴，云意徐收到树轻。落叶裁诗秋蝶化，短篱曳杖午鸡鸣。

一峰入户青光好，万里登台白发生。眼底纷纭休再问，满天鸿雁不同程。
秋夜登阊门城楼
张本（明代）

月白三吴晚，风清八月秋。
芙蓉照江国，蟋蟀上城楼。
海思飞云乱，乡心落叶愁。
忽闻黄鹤笛，清夜重淹留。
送海阳曾广文之虔州掌教二首 其一
林大春（明代）

横经几涉凤凰溪，又报除书赴水西。莫道广文官尚冷，青云到处拥轮蹄。
春雨
薛能（唐代）

电阔照潺潺，惊流往复还。远声如有洞，迷色似无山。

利物乾坤内，并风竹树间。静思来朔漠，愁望满柴关。

迸湿消尘虑，吹风触疾颜。谁知草茅径，沾此尚虚闲。
渔父词（其六）
赵构（宋代）

侬家活计岂能明。万顷波心月影清。倾绿酒，糁藜羹。保任衣中一物灵。
汉宫
欧阳修（宋代）

桂馆神君去，甘泉辇道平。
翠华飞盖下，豹尾属车迎。
晓露寒浮掌，光风细转旌。
廊回偏费步，佩远尚闻声。
玉树人间老，珊瑚海底生。
金波夜夜意，偏照影娥清。
如梦令 重阳后三日和夫子
冯娴（清代）

世事浑如棋局。一任围珠绕玉。冷眼盼韶华，又见庭垂金粟。

堪掬。堪掬。未许西风相触。
题偃秀轩
李纲（宋代）

青葱秀色一轩中，俯瞰梁朝万本松。顶蹙风云疑偃盖，枝蟉雨露若蟠龙。

四时郁郁宁彫叶，千载亭亭不改容。却笑宗人生岱岳，佞秦先得大夫封。
晚渡东坡 其二
薛季宣（宋代）

浮生万事尽尘埃，瑞庆堂今榜快哉。惟有东坡旧烟柳，道人犹解指莓苔。
百字令 其一
吴重憙（清代）

秋光如许，更先知、秋冷瘦人应是。清减沈郎腰一搦，可与黄花相似。

枕上家山，灯前乡树，梦阻盈盈水。归期莫卜，莼鲈兴隔千里。

从此滚滚尘红，茫茫路黑，歧径迷杨子。爱赋刘安招隐句，只恐壮心难已。

一夜西风，满湖木叶，此际凉波起。怀人天末，扁舟我欲归矣。
停云诗
舒岳祥（宋代）

小园宛宛，水木鲜荣。
子念及此，我宁忘情。
曩岁中都，我归子征。
以子出处，用观我生。
晨起
王镃（宋代）

青山云影乱交加，漱齿泉香带落花。
自扫丹房看候火，旋添异草养灵砂。
闻川十二咏 其五 沧浪逭暑
姚燮（清代）

草阁无六月，水障杂蒲蓼。凉风飏巾袂，斜阳去平皛。

苍然动夕色，渔歌落烟杪。
宫词（十八首）
张凤翔（明代）

蚤谙图史欠吹嘘，长侍宫闱备扫除。
一日诏宣充典奏，秩名应赐女尚书。
将至永丰县
杨万里（宋代）

清和天气半阴晴，下轿携筇取次行。
不奈永丰山色好，云窥雾看未分明。
石棋局献时宰
李中（五代）

得从岳叟诚堪重，却献皋夔事更宜。公退启枰书院静，

日斜收更竹阴移。适情岂待樵柯烂，罢局还应屐齿隳。

预想幽窗风雨夜，一灯闲照覆图时。
西江月（制香）
陈深（宋代）

龙沫流芳旎旎，犀沈锯削霏霏。薇心玉露练香泥。压尽人间花气。

银叶初温火缓，金猊静褭烟微。此时清赏只心知。难向人前举似。
李似矩尚书挽词二首 其二
张守（宋代）

只今耆旧几晨星，又失三朝一老成。许国忠规关社稷，绝尘奇表照簪缨。

秖应鼎里金丹就，无复廷中革履声。才大故难供世用，空馀拱木翳佳城。
海樵山人新搆二首 其一
徐渭（明代）

古莽伏圆址，新搆敞方榭。去家不百步，连山凡几架。

衡门夹栟榈，卑池注微泻。群峰列窗牖，佳木依檐瓦。

碑碣墙垣中，阶级陂陀下。旷霁坦以来，远暮苍然化。

亭北指夕月，高台啸清夜。嘉宾燕屡入，丽人时或迓。

卧榻楔岩石，旁户达僧舍。主人胡不归，樵海未云罢。

束樵溯游风，于兹焉息驾。
筹笔驿（余为蜀从事，病武侯非王佐才，因有是题）
薛能（唐代）

葛相终宜马革还，未开天意便开山。生欺仲达徒增气，

死见王开合厚颜。流运有功终是扰，阴符多术得非奸。

当初若欲酬三顾，何不无为似有鳏。
偈倾一百六十九首
释智朋（宋代）

看楼打楼，东涌西没。
入水入泥，穿皮透骨，
十字街头石敢当。忽会转身句，
便笑辽天鹘，达磨大师眼睛突。
对雪
晁说之（宋代）

念昔幽居久，幽怀剧岁残。
茅亭因雪过，沙渚与鸥寒。
暂喜凉尘息，将愁秦树单。
六花如结子，孤客鬓边看。
晚泊襄邑
张耒（宋代）

月暗风林静，斗垂霜夜清。
疏灯隔树小，暗水历船鸣。
学字声形苦，紬书卜祝轻。
此身南北惯，随处有平生。
书室
陆游（宋代）

客来莫笑席尘凝，静处工夫却少增。
黑蚁常翻鲁壁简，瘦蛟时落越溪藤。
尚能豪健如霜鹘，未遽衰残学冻蝇。
更喜论文有儿子，夜窗相对短檠灯。
摘紫芝
李太玄（唐代）

偶游洞府到芝田，星月茫茫欲曙天。

虽则似离尘世了，不知何处偶真仙。
学易
陆游（宋代）

卒岁勿多求，壶餐与褐裘。
心安由自足，身贵为无求。
易化千年鹤，难驯万里鸥。
闭门方学易，未暇揖浮丘。
和李中丞题故将军林亭
武元衡（唐代）

帝里清和节，侯家邸第春。烟霏瑶草露，苔暗杏梁尘。

城郭悲歌旧，池塘丽句新。年年车马客，钟鼓乐他人。